สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 24 มี.ค.58
24 มี.ค. 2558

– เงินเยนอยู่ที่ระดับ 119.48 เยน/ดอลลาร์ จากช่วงเช้าที่ระดับ 119.77 เยน/ดอลลาร์
– เงินยูโรอยู่ที่ระดับ 1.0972 ดอลลาร์/ยูโร จากช่วงเช้าที่ระดับ 1.0930 ดอลลาร์/ยูโร
– ดัชนี SET ปิดวันนี้ที่ระดับ 1,514.45 จุด ลดลง 5.56 จุด หรือ 0.37% มูลค่าการซื้อขาย 46,645.35 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 356.12 ล้านบาท (SET+MAI)
 
– ธนาคารเพื่อการพัฒนาเอเชีย (ADB) ประเมินเศรษฐกิจไทยในปี 58 จะขยายตัวได้ 3.6% โดยได้รับอานิสงส์จากบรรยากาศทางการเมืองที่คลี่คลายลง การลงทุนภาครัฐ การขยายตัวที่ดีขึ้นทางเศรษฐกิจของกลุ่มประเทศอุตสาหกรรมหลัก และราคาน้ำมันที่ลดลง ขณะที่ปี 59 เศรษฐกิจไทยน่าจะขยายตัวได้ 4.1% โดยมองว่าปีนี้การลงทุนภาครัฐจะกลับมาขยายตัวจากที่หดตัวในปีก่อน เพราะได้มีการอนุมัติแผนยุทธศาสตร์การพัฒนาโครงสร้างพื้นฐานด้านคมนาคมขนส่ง 8 ปี มูลค่ากว่า 3 ล้านล้านบาท
– นายสุพันธุ์ มงคลสุธี ประธานสภาอุตสาหกรรมแห่งประเทศไทย (ส.อ.ท.) เผยดัชนีความเชื่อมั่นภาคอุตสาหกรรมเดือน ก.พ.58 อยู่ที่ระดับ 88.9 ลดลงจาก 91.1 ในเดือน ม.ค.58 ปรับตัวลดลงติดต่อกันเป็นเดือนที่ 2 โดยค่าดัชนีที่ลดลงเกิดจากองค์ประกอบ ยอดคำสั่งซื้อโดยรวม ยอดขายโดยรวม ปริมาณการผลิต ต้นทุนประกอบการ และผลประกอบการ ขณะที่ดัชนีความเชื่อมั่นฯ คาดการณ์ 3 เดือนข้างหน้าอยู่ที่ระดับ 99.2 ลดลงจากระดับ 100.4 ในเดือน ม.ค.58 และค่าดัชนียังต่ำกว่าระดับ 100 เป็นครั้งแรกในรอบ 10 เดือน
– นายสุรพงษ์ ไพสิฐพัฒนพงษ์ รองประธานสภาอุตสาหกรรมแห่งประเทศไทย (ส.อ.ท.) ในฐานะโฆษกกลุ่มอุตสาหกรรมยานยนต์ เผยยอดการส่งออกรถยนต์ในเดือน ก.พ.58 อยู่ที่ 108,173 คัน เพิ่มขึ้น 11.32% จากช่วงเดียวกันของปีก่อน เนื่องจากตลาดออสเตรเลียเริ่มดีขึ้น ตลาดยุโรปยังคงเติบโตดีจากการส่งออกรถอีโคคาร์ที่เพิ่มขึ้น ตลาดอเมริกาเหนือ, อเมริกากลาง และอเมริกาใต้ยังคงเพิ่มขึ้น โดยมีมูลค่าส่งออก 47,588 ล้านบาท เพิ่มขึ้น 3.21% จากช่วงเดียวกันของปีก่อน
– นายสุพันธุ์ สุธีวงศ์ ประธานสภาอุตสาหกรรมแห่งประเทศไทย (ส.อ.ท.) ชี้ภาวะเศรษฐกิจของไทยในขณะนี้ยังไม่ดีเท่าที่คาดการณ์ไว้ก่อนหน้านี้ แต่ก็ยังดีกว่าช่วงปลายปีที่ผ่านมา ซึ่ง ส.อ.ท.ขอดูสถานการณ์อีก 1 เดือนก่อนที่จะประเมินตัวเลข GDP ของปีนี้ใหม่อีกครั้งในการประชุมคณะกรรมการร่วมภาคเอกชน 3 สถาบัน (กกร.) ช่วงต้นเดือน เม.ย.58
– ตลาดหุ้นยุโรปเปิดตลาดวันนี้อ่อนตัวลง โดยดัชนี Stoxx Europe 600 ร่วง 0.3% แตะ 400.2 เมื่อเวลาประมาณ 8.10 น.ตามเวลาลอนดอน เนื่องจากหุ้นบริษัทผู้ผลิตรถยนต์และสินค้าโภคภัณฑ์ที่ปรับตัวลง ภายหลังจากที่จีนได้เปิดเผยข้อมูลดัชนี PMI ภาคการผลิตเบื้องต้นที่อ่อนตัวลง
– นายทาโร่ อาโสะ รมต.คลังญี่ปุ่น แสดงความกังวลใจเกี่ยวกับการเข้าร่วมธนาคารเพื่อการพัฒนาโครงสร้างพื้นฐานแห่งเอเชีย (AIIB) ซึ่งสวนทางกับคำพูดของตัวเองเมื่อสัปดาห์ที่แล้วที่ออกมาในเชิงบวกมากกว่านี้
– นายทาเคฮิโกะ นากาโอะ ประธานธนาคารเพื่อการพัฒนาเอเชีย (ADB) ชี้ธนาคารเพื่อการลงทุนโครงสร้างพื้นฐานแห่งเอเชีย (AIIB) เป็นพันธมิตรมากกว่าที่จะเป็นคู่แข่ง และ ADB ก็อยู่ในระหว่างการหารือกับจีนเพื่อแบ่งปันประสบการณ์
– มาร์กิต อิโคโนมิคส์ เผยดัชนีผู้จัดการฝ่ายจัดซื้อ (PMI) ภาคการผลิตเบื้องต้นของญี่ปุ่นในเดือน มี.ค.58 ลดลงแตะ 50.4 จากระดับ 51.6 ในเดือน ก.พ.58
– ผลตอบแทนพันธบัตรรัฐบาลญี่ปุ่นอายุ 10 ปี ปิดทรงตัววันนี้ โดยนักลงทุนได้เข้าซื้อหลังจากการประมูลพันธบัตรล็อตใหม่ของกระทรวงการคลังเป็นไปอย่างราบรื่น ซึ่งปัจจัยดังกล่าวช่วยแรงขายในระหว่างวัน โดยอัตราผลตอบแทนพันธบัตรหมายเลข 338 ซึ่งเป็นมาตรวัดอัตราดอกเบี้ยระยะยาว ปิดที่ 0.305% ไม่เปลี่ยนแปลงจากระดับปิดเมื่อวานนี้ ขณะที่ราคาสัญญาพันธบัตรอายุ 10 ปี ส่งมอบเดือน มิ.ย.ลดลง 0.06 จุด แตะระดับ 147.97 ที่ตลาดหุ้นโอซาก้า
– มาร์กิต อิโคโนมิคส์ เปิดเผยว่า ดัชนี PMI รวมภาคการผลิตและบริการเบื้องต้นของยูโรโซนในเดือนมี.ค. ปรับตัวขึ้นแตะ 54.1 ซึ่งเป็นระดับสูงสุดในรอบ 46 เดือน จากระดับ 53.3 ในเดือนก.พ. บ่งชี้ว่า กิจกรรมในภาคธุรกิจขยายตัวขึ้น
สำหรับดัชนี PMI ภาคบริการเบื้องต้นเดือนมี.ค.ปรับตัวขึ้นมาอยู่ที่ 54.3 ซึ่งสูงสุดในรอบ 46 เดือนเช่นกัน จากระดับ 53.7 ในเดือนก.พ. และดัชนี PMI ภาคการผลิตเบื้องต้นในเดือนมี.ค.เพิ่มขึ้นแตะที่ 51.9 ซึ่งสูงสุดในรอบ 10 เดือน จากระดับ 51.0 ในเดือนก.พ.